To indiske mødre i tolv års alderen Foto: Elisabeth Meyer 
**Barneekteskap** er definert som alle inngåtte ekteskap med mennesker under 18 år og er således ikke knyttet til seksuell lavalder. Barneekteskap kan både være sivilrettslig inngåtte ekteskap og religiøst inngåtte ekteskap. Barn kan ikke samtykke til ekteskap i Norge. Barneekteskap kan innebære brudd på menneskerettighetene, på straffeloven og på ekteskapsloven.

Barn blir gift av mange forskjellige årsaker, vanligste årsak er at de er fra kulturer hvor dette er en tradisjon, slik det tidligere også var i Norge, og med en tidlig overgang til voksenlivet som er knyttet til puberteten. Andre årsaker kan være fattigdom, beskyttelse og å ta vare på familiens ære gjennom ekteskap. De fleste barneekteskap i utviklingsland er ikke tvangsekteskap. I de fleste ekteskap er gutten litt eldre enn jenta. Mange ekteskap inngås hvor begge er under 18 år men enkelte ganger er mannen flere år eldre, er aldersforskjellen stor er det oftest snakk om tvangsekteskap.

Ekteskap med barn forekommer over hele verden, men er vanligst blant jenter i fattige land. Hver dag blir 39 000 jenter under 18 år gift. Det betyr at om lag 14 millioner jenter under 18 år blir giftet bort.

På verdensbasis har 6 % av alle jenter giftet seg eller blitt samboer før de var 15 år og 21 % som giftet seg før de hadde fylt 18 år.

I Norge
-------

I Norge er det ikke lov å gifte seg for personer som er under 18 år. Tidligere (frem til 2018) kunne fylkesmannen gi dispensasjon for inngåelse av ekteskap for unge mellom 16 og 18 år, men dette ble normalt kun gitt dersom jenta var gravid eller av særlige religiøse hensyn.

Før i tiden giftet man seg etter puberteten eller konfirmasjonen. Blant kongelige og overklassen var det vanlig å bli bortgiftet av strategiske årsaker som at gårder kunne slås sammen eller politiske årsaker. Norske konger giftet seg unge som for eksempel Magnus Lagabøte som giftet seg med Ingeborg Eriksdatter i 1261, da han var 14 år gammel og hun var 13 år gammel. Håkon V Magnusson som giftet seg med Eufemia av Rügen i 1299, da han var 15 år gammel og hun var 12 år gammel. Magnus Eriksson som giftet seg med Blanche av Namur i 1335, da han var 17 år gammel og hun var 13 år gammel. Olav IV Håkonsson som giftet seg med Margrete I av Danmark i 1363, da han var 12 år gammel og hun var 10 år gammel. Christian II som giftet seg med Isabella av Burgund i 1515, da han var 14 år gammel og hun var 16 år gammel. Den siste Norske (Svenske) kongen som giftet seg med en jente under 18 år var Oscar I som i 1823 med 16 år gamle Josefina av Leuchtenberg. Også andre enn kongelige og overklassen giftet seg unge i Norge, man måtte ut i arbeidslivet i ung alder så voksenlivet startet tidlig, og derfor var det også vanlig å gifte seg unge. Barneekteskap har foregått i Norge også på 2000-tallet, da først å fremst i forbindelse med tvangsekteskap og andre kulturer.

Gifte personer som kommer til Norge og som har inngått ekteskap før fylte 18 år, og ikke hadde noen tilknytning til Norge når ekteskap ble inngått, kan få ekteskapet anerkjent så lenge det ikke strider mot norsk rett, en nedre aldersgrense er vanligvis 16 år. Er en eller begge parter norsk statsborger eller har fast bopel i Norge på vigsels tidspunktet, anerkjennes ikke ekteskapet. Ekteskap som er religiøst og som ikke er sivilrettslig registrert, er ikke et gyldig ekteskap i Norge.

Land med flest barneekteskap
----------------------------

Oversikt over barneekteskap i noen land.

* **A –** Land
* **B –** Andel kvinner i prosent (i alderen 20-24 år) som var gift eller samboer før de hadde fylt 18 år
* **C –** Andel kvinner i prosent (i alderen 20-24 år) som var gift eller samboer før de hadde fylt 15 år
* **D –** Andel menn i prosent (i alderen 20-24 år) som var gift eller samboer før de hadde fylt 18 år
* **E –** År for innhenting av tallene

| A (Land) | B (K18) | C (K15) | D (M18) | E (år) |
| --- | --- | --- | --- | --- |
| Afghanistan | 28 | 4 |  | 2017 |
| Angola | 30 | 8 | 6 | 2016 |
| Bangladesh | 51 | 15 |  | 2019 |
| Belize | 34 | 6 | 22 | 2016 |
| Benin | 31 | 9 | 5 | 2018 |
| Cuba | 19 | 5 | 6 | 2019 |
| Den demokratiske republikken Kongo | 29 | 8 | 6 | 2018 |
| Den dominikanske republikk | 31 | 9 |  | 2019 |
| Den sentralafrikanske republikk | 61 | 26 | 17 | 2019 |
| Elfenbenskysten | 27 | 7 | 4 | 2016 |
| Etiopia | 40 | 14 | 5 | 2016 |
| Guinea | 47 | 17 | 2 | 2018 |
| Guinea-Bissau | 26 | 8 | 2 | 2019 |
| Honduras | 34 | 9 | 10 | 2019 |
| Kamerun | 30 | 11 | 3 | 2018 |
| Mali | 54 | 16 | 2 | 2018 |
| Niger | 77 | 29 |  | 2019 |
| Papua Ny-Guinea | 27 | 8 | 4 | 2018 |
| Senegal | 31 | 9 | 1 | 2019 |
| Sierra Leone | 30 | 9 | 4 | 2019 |
| Suriname | 36 | 9 | 20 | 2018 |
| Uganda | 34 | 7 | 6 | 2016 |
| Tanzania | 31 | 5 | 4 | 2016 |
| Tsjad | 61 | 24 | 8 | 2019 |
| Zambia | 34 | 5 | 2 | 2019 |

Se også
-------

* Aisha, den yngste konen til profeten Muhammed
* Tvangsekteskap

Referanser
----------

1. 1 2  «Lov om ekteskap (ekteskapsloven) - Lovdata». *lovdata.no*. Besøkt 19. januar 2024.
2. ↑  «Forbud mot barneekteskap i Norge». *Plan International Norge*. 26. september 2017. Besøkt 19. januar 2024.
3. ↑  «Lov 4. juli 1991 nr. 47 om ekteskap» (PDF).
4. ↑  Vagliani, Ginevra (1. desember 2020). «Child Marriage in the Sub-Saharan Africa: the Case of Niger». *Humanium* **(engelsk)**. Besøkt 19. januar 2024.
5. ↑  NRK (27. februar 2014). «Barneekteskap». *NRK*. Besøkt 19. januar 2024.
6. ↑  «Barneekteskap og tvangsekteskap - Gi Barna Håp». 2. juni 2019. Besøkt 19. januar 2024.
7. ↑  «Child marriage | UNICEF». *www.unicef.org* **(engelsk)**. Besøkt 19. januar 2024.
8. ↑  «Child marriage». *UNICEF DATA* **(engelsk)**. Besøkt 19. januar 2024.
9. ↑  «Stopp barneekteskap og gjør en forskjell sammen med Plan Norge». *Plan International Norge*. 21. februar 2020. Besøkt 19. januar 2024.
10. 1 2  «Data Warehouse». *UNICEF DATA* **(engelsk)**. Besøkt 18. januar 2024.
11. ↑  NRK (26. juni 2013). «Barneekteskap er utbredt i Norge». *NRK*. Besøkt 19. januar 2024.
12. ↑  «Barneekteskap: Håndtering av barneekteskapssaker i barnevernstjenesten». *Bufdir* **(norsk)**. 14. mai 2021. Besøkt 19. januar 2024.

|  |  |
| --- | --- |
| Oppslagsverk/autoritetsdata | BBC Things
 |